આ કેસની હકીકત એવી છે કે,‘૯-૧-૧૮ના રોજ રૂહીને એલ.જી. હોસ્પિટલમાં લવાઇ હતી. ઓપીડીના ડોક્ટરે તેને સામાન્ય તાવ હોવાનું કહી સિરપ આપી ઘરે પાછી મોકલી હતી. તેની તબીયત ન સુધરતાં બીજા દિવસે અડધી રાત્રે તેને ત્રણ વાગ્યે હોસ્પિટલ લાવ્યા હતા. ત્યારે એક્સરે વગેરે કરીને તેને પાછી ઘરે મોકલી દેવાઇ હતી. એ જ દિવેસ સવારે તેને શ્વાસ લેવામાં તકલીફ થતાં તેને નવ વાગ્યે ફરી હોસ્પિટલ લાવ્યા હતા. ડોક્ટરે તેનો એક્સરે જોઇ તાકીદે યુનીટ-૩માં દાખલ કરી. અરજદાર મુજબ યુનિટ-૩ અને યુનિટ-૨ના ડોક્ટર્સ વચ્ચે રકઝક થઇ હતી કે ઇમરજન્સી કેસ હોવા છતાંય કેમ તેને રાત્રે સારવાર ન અપાઇ. ત્યારબાદ સિનીયર ડોક્ટર જયંત પટેલ ત્યાં આવ્યા હતાં અને અરજદારના આક્ષેપ મુજબ તેમણે યોગ્ય રીતે બાળકીને તપાસી નહોતી અને ચાલ્યા ગયા હતા. ચાર વાગ્યે તેની તબીયત વધુ બગડતાં ડોક્ટરને બોલાવ્યાં હતા, પરંતુ કોઇ સિનીયર ડોક્ટરે સારવાર આપી નહોતી. આઠ વાગ્યે અત્યંત ગંભીર હાલત થતાં જુનીયર ડોક્ટરે તેને વેન્ટિલેટર પર મુકીને ડો જયંતને બોલાવ્યા હતા. તેઓ નશો કરેલી હાલતમાં આવ્યા હતા અને બાળકીને મૃત જાહેર કરી હતી. તેમણે રૂહીના મોંમાંથી પાઇપ કાઢી અને અત્યંત અસંવેદનશીલતા દાખવતાં કહ્યું હતું કે,‘પિક્ચર પુરું થઇ ગયું છે’. ડો જયંત જોરજોરથી બોલી રહ્યાં હતાં કે જાઓ અને પોસ્ટમોર્ટમ કરાવી લો ત્યારે તેમના દારૂની દુર્ગંધ આવતી હતી. તેથી તેમને ત્યાંથી જતા અટકાવવાનો પ્રયત્ન કરાયો હતો અને પોલીસને પણ બોલાવવી પડી હતી. હોસ્પિટલમાં હાજર લોકોએ ડો. જયંતને પકડીને પોલીસને હવાલે કર્યો હતો. તેમની વિરૂદ્ધ પોલીસ ફરિયાદ થઇ હતી અને કોર્ટમાં કેસ પણ પેન્ડિંગ છે.